Coordenadas: 53°47′N 78°54′O﻿ / ﻿53.783, -78.900

**Percé** ou **Sigsoq**  é unha municipalidade con status de vila que se localiza nas proximidades da punta da península de Gaspé no Quebec. Membro da Asociación das máis fermosas vilas do Quebec, é un destino turístico importante, en especial coñecido polo seu penedo e pola illa Bonaventure. Alén da propia vila de Percé o territorio da municipalidade tamén inclúe as comunidades de Barachois, Belle-Anse, Bougainville, Bridgeville, Cap-d'Espoir, Cannes-de-Roches, Coin-du-Banc, L'Anse-à-Beaufils, Pointe-Saint-Pierre, Rameau, Saint-Georges-de-Malbaie e máis Val-d'Espoir. Percé é a sede do distrito xudicial de Gaspé.

Historia
--------

A zona formaba parte das terras tradicionais dos micmac, que lle chamaban ao lugar *Sigsôg* ("cantís espidos" ou "rochas escarpadas"). En 1603, Samuel de Champlain visitou o lugar e chamou á súa famosa rocha *ille Percée* ("illa furada"). Durante o século XVII os europeos usaron o lugar principalmente como escala para os barcos que viaxaban a Quebec. 

 *Unha vista da illa Percé, unha rocha notable no golfo de St. Laurence a dúas leguas ao sur da baía de Gaspé*, obra de Hervey Smyth (1760)
Foi un centro de pesca estacional na colonia francesa de Nova Francia e os micmacs locais, total ou parcialmente, convertéranse ao catolicismo xa que o 6 de maio de 1659 ao facer escala na localidade o primeiro bispo do Quebec, François de Montmorency-Laval, e celebrar a primeira misa pontifical de Nova Francia confirmou algunhas ducias de micmacs. En 1690 os británicos atacaron Percé capturaron a súa frota pesqueira. Entre 1784 e 1792 chegaron a Percé e á súa rexión familias norteamericanos lealistas de orixe inglesa e irlandesa. A principios do século XIX coa chegada de irlandeses, francocanadenses e nativos de Jersey converteuse nun establecemento permanente. En 1801 formouse a parroquia de Saint-Michel-de-Percé.  A compañía pesqueira de Charles Robin fundou alí un dos seus establecementos pesqueiros. En 1842 estableceuse a vila de Percé e tres anos despois transformouse en municipalidade vilega.

Durante a segunda guerra mundial en 1942 a Mariña Real do Canadá tomou a decisión de ampliar a estación de interceptación de Cap d'Espoir a unha base de 24 horas para mellorar a información sobre o paso de submarinos alemáns e interceptar o tráfico de radio inimigo. O Departamento de Transportes puxo as súas instalacións a disposición da RCN. En maio de 1945, o Servizo Naval do Canadá aprobou o peche e eliminación das estacións de interceptación de Harbour Grace e Cap d'Espoir.

En 1971 ao se fusionar coas municipalidades de Barachois (que se formara en 1953), Bridgeville (1933), Cap-d'Espoir (1935), Saint-Pierre-de-la-Malbaie N°1 (1876) e Saint-Pierre-de-la-Malbaie N°2 (1876) gañou o status de *ville* (vila) e adquiriu a súa actual configuración.

Demografía
----------

Serie de poboación histórica de Percé| Ano | 1976 | 1981 | 1986 | 1991 | 1996 | 2001 | 2006 | 2011 | 2016 |
| --- | --- | --- | --- | --- | --- | --- | --- | --- | --- |
| Poboación | 5198 | 4839 | 4686 | 4028 | 3993 | 3614 | 3419 | 3312 | 3103 |

| Lingua materna segundo o censo do Canadá - Percé, Quebec |
| --- |
| Censo |  | Total |  | Francés |  | Inglés |  | Inglés e francés |  | Outras |
| Ano |  | Respostas |  | Número | Tendencia | Pop % |  | Número | Tendencia | Pop % |  | Número | Tendencia | Pop % |  | Número | Tendencia | Pop % |
| 2016 |  | 3 080 |  | 2 415 |  | 78.40% |  | 610 |  | 19.80% |  | 30 |  | 1% |  | 15 |  | 0.50% |
| 2011 |  | 3 310 |  | 2 595 | Decrecente 3.7% | 78.40% |  | 665 | Crecente (crecemento) 3.1% | 20.09% |  | 40 | Crecente (crecemento) 166.7% | 1.21% |  | 10 | Decrecente 84.6% | 0.30% |
| 2006 |  | 3,420 |  | 2 695 | Decrecente 6.9% | 78.80% |  | 645 | Decrecente 7.9% | 18.86% |  | 15 |  0.0% | 0.44% |  | 65 | Crecente (crecemento) n/a% | 1.90% |
| 2001 |  | 3,610 |  | 2 895 | Decrecente 8.7% | 80.19% |  | 700 | Decrecente 0.7% | 19.39% |  | 15 | Decrecente 75.0% | 0.42% |  | 0 | Decrecente 100.0% | 0.00% |
| 1996 |  | 3,950 |  | 3 170 | n/d | 80.25% |  | 705 | n/d | 17.85% |  | 60 | n/d | 1.52% |  | 15 | n/d | 0.38% |

### Relixión

A principal confesión da municipalidade é o catolicismo en Percé funcionaba unha misión católica dende 1670. En 1860 a misión de Percé mudou a parroquia e entre 1900 e 1903 erixiuse a igrexa de San Miguel. En 1922 ao se erixir a diocese de Gaspé Percé pasou a depender dela. Ademais de Percé contan con parroquias propias as localidades de Barachois (igrexa de San Pedro), Cap d'Espoir (igrexa de San Xosé) e Val d'Espois (igrexa de San Francisco de Sales) e ademais conta con igrexa en Malbaie dedicada a San Xurxo. A outra confesión que conta con lugares de culto en Percé é o anglicanismo, porén tan só 190 persoas declaraban ser desa confesión en 2001. Percé pertence á diocese do Quebec da igrexa anglicana do Canadá e conta con congregacións en Percé (igrexa de San Pablo), Barachois (igrexa de San Pablo), Coin-du-Bac (igrexa de San Lucas) e Malbaie (igrexa de San Pedro).

Turismo
-------

A penedo Percé dende o monte Sainte-Anne
Vista aérea de Percé
O penedo Percé é unha gran formación rochosa que se sitúa preto da beira da costa, fronte á vila. Constitúe unha atracción turística natural polo seu tamaño, cor e polo seu feitío pouco habitual, ao xeito dun burato en forma de porta nun dos cabos da rocha. Pódese ver dende calquera dos miradoiros da zona, como o Mont Joli, Mont Sainte-Anne ou o Pic de l'Aurore. Percé está recoñecido xeoparque recoñecido pola UNESCO en 2018, o primeiro do Quebec.

A rexión alberga milleiros de aves mariñas, que ateigan as rochas do parque nacional da illa Bonaventure e do penedo Percé fronte á vila, e así a illa Bonaventure ocupa unha superficie de 4,16 km2 fronte á vila de Percé. Habítaa unha das colonias de mascatos máis importantes do mundo e moitas outras especies de aves téñena como fogar e lugar de cría, entre eles os araos papagaios, corvos mariños ou os araos dos cons.

A observación de cetáceos tamén é unha atracción popular na zona, sobre todo a procura das baleas francas setentrionais, unha das baleas máis raras, e que comezaron a se concentrar en Percé en 1995, cando anterioremente fora un visitante esporádico no golfo de San Lourenzo pero que viu un aumento gradual dende 1998, principalmente na península de Gaspé.

Máis no interior de Percé atópase o Mont Blanc que ten unha profunda crevasse, así como moitos outros miradoiros con vistas a Cannes-de-Roches. O monte Sainte-Anne, cunha altura de 375 metros, ofrece vistas ao mar e, en épocas de boa visibilidade, pódese ver a illa Miscou en Novo Brunswick.

Les Percéides, festival anual de cinema de Percé, proxecta unha serie de películas durante unha semana en diversos locais da vila, que teñen o seu cume nunha proxección de gala ao aire libre na praia pública.

Transporte
----------

Estrada 132 ao seu paso por Percé
A estrada 132 atravesa todo o territorio e a estrada Lemieux permite arrodear a vila de Percé. Os autobusés de Orléans Express efectúan unha vez ao día o traxecto Montreal-Gaspé et Gaspé-Montreal, con parada en Percé.

O tren *Chaleur* de VIA Rail realizaba tres veces por semana o servizo entre Montreal e Gaspé, non obstante no ano 2013 cancelouse. O goberno do Quebec converteuse en maio de 2015 no propietario do ferrocaril de Gaspé e a partir de 2017 principiou a rehabilitación da vía férrea e hai plans para a volta do servizo de pasaxeiros en 2015.

A partir de 2012, a Régie inter-municipale de transport Gaspésie – Îles-de-la-Madeleine (RÉGÎM) é o responsable deorganizar os servizos de transporte interurbano. no territorio de Gaspésie-Les Îles

Tamén se pode acceder por vía aérea dende o aeroporto Du Rocher-Percé mediante avións privados ou chárter, ao non existir un servizo aéreo regular.

Economía
--------

O principal sector económico da municipalidade é o turismo, arredor de 60 000 visitantes pasan cada ano ao pé do penedo de Percé.

Administración local
--------------------

Alcaldes:

* Georges Mamelonet (2003–2008)
* Denis Cain (2009–2009)
* Bruno Cloutier (2009-2013)
* André Boudreau (2013-2017)
* Cathy Poirier (2017- )

Notas
-----

1. ↑  Sigsoq non é unha forma oficial pero está recoñecida como variante tradicional. Non obstante, os micmac xa non a empregan hoxe en día para se referir á localidade e prefiren **Pewjeg**
2. 1 2 3 4  "Percé". *Commission de toponymie*.
3. ↑  "Répertoire des municipalités: Percé". *Ministère des Affaires municipales et de l'Habitation*.
4. ↑  *Territorial Division Act*. *Revised Statutes of Quebec* D-11.
5. ↑  Gosselin, Auguste (1896). "Les normands au Canada. Henri de Berniéres". *Revue catholique d'histoire, d'archéologie et litterature de Normandie* **6**: 307.
6. ↑  Guéry, C (1892). "Vie de mgr. de Laval". *Revue catholique d'histoire, d'archéologie et litterature de Normandie* **2**: 95.
7. ↑  Dubois, Paul-André (2020). *Lire et écrire chez les Amérindiens de Nouvelle-France*. Presses de l'Université Laval. p. 450.
8. ↑  Gagniers, Jean Des (1994). *Charlevoix, pays enchanté*. Presses Université Laval. p. 115.
9. ↑  Roy, Charles Eugène e Roy, Claude (1947). *Percé, sa nature, son histoire*. Perce-Neige. p. 166.
10. ↑  "Percé". *Encyclopedia Britannica*.
11. ↑  "2001 Community Profiles. Percé". *Stadistique Canada*.
12. ↑  "Le Géoparc de Percé devient un Géoparc mondial UNESCO". *Géoparc de Percé*. .
13. ↑  "Réseau des Géoparcs mondiaux UNESCO". *Commission canadienne pour l'UNESCO*.
14. ↑  "IBA: Île Bonaventure / Bonaventure Island". *IBA Canada*.
15. ↑  "Une baleine noire en vue! Merci d’appeler Urgences Mammifères Marins!". *baleinesendirect.org*. 12 de xullo de 2013.
16. ↑  "La baleine la plus menacée au monde au large de la Gaspésie". *Radio Canada*. 21 de agosto de 2015.
17. ↑  "Réhabilitation du Chemin de fer de la Gaspésie - Transports Québec". *transports.gouv.qc.ca*.
18. ↑  "À propos de la RÉGÎM – RÉGîM".

|  |  |
| --- | --- |
| Control de autoridades | 
* Wd: Q141991
* WorldCat
* VIAF: 132465575
* EBID: ID
* GeoNames: 6621052
* LCCN: n92013647
* MusicBrainz: ID
* OSM: 8237764
* TGN: 1015544

 |